***პროექტი***

**საქართველოს იუსტიციის უმაღლესი საბჭოს**

**დ ა დ გ ე ნ ი ლ ე ბ ა**

**„საქართველოს იუსტიციის უმაღლესი საბჭოს ზოგიერთი გადაწყვეტილების ნორმატიული აქტებისათვის მიკუთვნების თაობაზე“ საქართველოს იუსტიციის უმაღლესი საბჭოს 2020 წლის 31 იანვრის №1 დადგენილებაში ცვლილების შეტანის შესახებ**

**მუხლი 1.**

„ნორმატიული აქტების შესახებ“ საქართველოს ორგანული კანონის მე-20 მუხლის მე-4 პუნქტის შესაბამისად, „საქართველოს იუსტიციის უმაღლესი საბჭოს ზოგიერთი გადაწყვეტილების ნორმატიული აქტებისათვის მიკუთვნების თაობაზე“ საქართველოს იუსტიციის უმაღლესი საბჭოს 2020 წლის 31 იანვრის №1 დადგენილებაში (www.matsne.gov.ge, 11/02/2020, სარეგისტრაციო კოდი: 010210060.74.086.016001) შეტანილ იქნეს ცვლილება და დადგენილების დანართი 20-ით დამტკიცებული „საქართველოს საერთო სასამართლოებში საქმეთა ავტომატურად, ელექტრონული სისტემის მეშვეობით განაწილების წესის“ მე-5 მუხლის მე-9 პუნქტის შემდეგ დაემატოს შემდეგი შინაარსის 91 პუნქტი:

„91. „საერთო სასამართლოების შესახებ“ საქართველოს ორგანული კანონის 23-ე მუხლის მე-4 პუნქტისა და 30-ე მუხლის მე-5 პუნქტის საფუძველზე, სასამართლოს თავმჯდომარის მიერ ამავე სასამართლოს სხვა სპეციალიზებულ შემადგენლობაში/ კოლეგიაში/პალატაში/საგამოძიებო კოლეგიაში საქმის განხილვის დავალების შემთხვევაში, ასევე, რაიონული (საქალაქო) სასამართლოს მოსამართლისათვის მაგისტრატი მოსამართლის უფლებამოსილების განხორციელების დავალებისას ან პირიქით, თუ დავალების ხანგრძლივობა აღემატება 10 დღეს და ობიექტურად შეუძლებელია მოსამართლემ პარალელურ რეჟიმში განახორციელოს სამოსამართლეო უფლებამოსილება ორივე სპეციალიზებულ შემადგენლობაში/კოლეგიაში/პალატაში/საგამოძიებო კოლეგიაში, ასევე, რაიონული (საქალაქო) სასამართლოს მოსამართლის და მაგისტრატი მოსამართლის უფლებამოსილება, მოსამართლის მოთხოვნით და სასამართლოს თავმჯდომარის გადაწყვეტილებით შეიძლება შეჩერდეს მოსამართლეზე საქმეთა განაწილება დავალების ხანგრძლივობის ვადით იმ კოლეგიაში/პალატაში/საგამოძიებო კოლეგიაში ან მაგისტრატ სასამართლოში, სადაც მოსამართლე არის განწესებული.“.

**მუხლი 2.**

დადგენილება ამოქმედდეს გამოქვეყნებისთანავე.

ნიკოლოზ მარსაგიშვილი

საქართველოს იუსტიციის

უმაღლესი საბჭოს მდივანი

**განმარტებითი ბარათი**

**საქართველოს იუსტიციის უმაღლესი საბჭოს დადგენილების პროექტზე**

**„საქართველოს იუსტიციის უმაღლესი საბჭოს ზოგიერთი გადაწყვეტილების ნორმატიული აქტებისათვის მიკუთვნების თაობაზე“ საქართველოს იუსტიციის უმაღლესი საბჭოს 2020 წლის 31 იანვრის №1 დადგენილებაში ცვლილების შეტანის შესახებ“**

**პროექტის მიღების მიზეზი**

„საერთო სასამართლოების შესახებ“ საქართველოს ორგანული კანონის 23-ე მუხლის მე-4 პუნქტისა და 30-ე მუხლის მე-5 პუნქტის შესაბამისად, აუცილებლობის შემთხვევაში, მართლმსაჯულების განხორციელების შეფერხების თავიდან ასაცილებლად სასამართლოს თავმჯდომარე უფლებამოსილია ამ კანონის 58​1 მუხლით დადგენილი წესით შერჩეულ მოსამართლეს, მისი თანხმობით, დაავალოს საქმის განხილვა ამავე სასამართლოს სხვა სპეციალიზებულ შემადგენლობაში/კოლეგიაში/პალატაში/საგამოძიებო კოლეგიაში, აგრეთვე რაიონული (საქალაქო) სასამართლოს მოსამართლეს მაგისტრატი მოსამართლის უფლებამოსილების განხორციელება ან პირიქით. გასათვალისწინებელია, რომ ასეთ შემთხვევებში მოსამართლეს მაინც უწევს მასზე ელექტრონული სისტემის მეშვეობით განაწილებულ საქმეთა განხილვა, რაც მნიშვნელოვნად ზრდის მისი დატვირთულობის მაჩვენებელს და ქმნის საქმეთა განხილვის გაჭიანურების საფრთხეს. აღნიშნულიდან გამომდინარე, შემუშავებულ იქნა საქართველოს იუსტიციის უმაღლესი საბჭოს წინამდებარე დადგენილების პროექტი.

პროექტი ითვალისწინებს, რომ სასამართლოს თავმჯდომარის მიერ ამავე სასამართლოს სხვა სპეციალიზებულ შემადგენლობაში/კოლეგიაში/პალატაში/საგამოძიებო კოლეგიაში საქმის განხილვის დავალებისას, ასევე, რაიონული (საქალაქო) სასამართლოს მოსამართლისათვის მაგისტრატი მოსამართლის უფლებამოსილების განხორციელების დავალებისას ან პირიქით, თუ დავალების ხანგრძლივობა აღემატება 10 დღეს და ობიექტურად შეუძლებელია მოსამართლემ პარალელურ რეჟიმში განახორციელოს სამოსამართლეო უფლებამოსილება ორივე სპეციალიზებულ შემადგენლობაში/კოლეგიაში/პალატაში/საგამოძიებო კოლეგიაში, ასევე, რაიონული (საქალაქო) სასამართლოს მოსამართლის და მაგისტრატი მოსამართლის უფლებამოსილება, მოსამართლის მოთხოვნით და სასამართლოს თავმჯდომარის გადაწყვეტილებით შეიძლება შეჩერდეს მოსამართლეზე საქმეთა განაწილება დავალების ხანგრძლივობის ვადით იმ კოლეგიაში/პალატაში/საგამოძიებო კოლეგიაში ან მაგისტრატ სასამართლოში, სადაც მოსამართლე არის განწესებული.

**პროექტის მიღებით გამოწვეული საფინანსო-ეკონომიკური შედეგების გაანგარიშება**

პროექტის მიღება არ გამოიწვევს საქართველოს სახელმწიფო ბიუჯეტიდან დამატებითი ასიგნებების გამოყოფას.

**პროექტის ავტორი და წარმდგენი**

პროექტის ავტორი და წარმდგენია საქართველოს იუსტიციის უმაღლესი საბჭო.